钦定古今图书集成/历象汇编/历法典/第076卷 > 古今治平略 > 三国六朝历法
## 钦定古今图书集成/历象汇编/历法典/第076卷 > 古今治平略 > 三国六朝历法

三国时，蜀仍汉四分，吴用乾象。魏初，韩翊本《乾象》法造《黄初历》，以四千八百八十三为纪法，一千二百五
为斗分。其后陈群等言翊所造皆用洪法，小益斗分，
所错无几。杨伟因改造《景初历》，盖二历皆写子模母，
终不过洪之术也。晋初因景初，改名《泰始历》。杜预又
著《春秋长历》，以为“天行不息，日月星辰各运其舍，皆
动物也。物动则不一，虽行度可得而限，然累日为月，
累月为岁，新故相涉，不得不有毫末之差。始失于毫
末，积而成多，以失弦望晦朔，则不得不改宪以从之。
《书》所谓‘钦若’”，《易》所谓“明时”，言当顺天以求合，非为合
以验天者也。至哉言乎！咸宁中，李修、卜显依预论为
术，名《干度历》，表上之。时尚书史官以干度与《太始》参
较，干度殊胜。渡江后，更以乾象五星法代杨伟历。穆
帝永初中，王朔之又造《通历》，以甲子为上元。其后太
元中，姜岌造《三纪甲子元历》，以为中历。斗分强，不可
施于今，《乾象》半分细不可追于古，《景初》近之，而日之
所在，犹差四度。盖日所在之度难知，汉世惟验诸昏
明中星，为法已疏阔，于是即月食度分，以其冲知日
度所在，而躔次乃得其正。然终晋之世，惟用《泰始》，而
馀历不果施行。宋武帝初，改《泰始》为《永初历》。元嘉中
以前历合朔不在朔，月食不在望。何承天以为朔、望
弦羸缩不辨知也。于是即朔、弦、望皆承大小馀正朔
望之日。更测中星，知尧时冬至，日在须女十度。旧历
在斗十七度，今测景所验，乃当在斗十三、四度。于是
更立新法，冬至徙而上，三日五时，日视旧移四度，以
定气至，名《元嘉历》。自宋迄齐，多循用焉。其时祖冲之
世，天官觉其失考古法，为《甲子元历》，未上，而河西王
牧犍亦遣使献赵𢾺所撰《甲寅元历》，亦未施行。梁天
监中，冲之子暅疏言：“先臣在晋，仰观十二代历，历元
不同，斗分疏密随异，当代用之，各执一法，而不能相
通。譬之家异权度，即轻重不得不随异也。夫斗分者，
日月初躔，星辰之纪也。日月合朔于此，而一阳滋始，
万物萌芽，此律历之所起也。今以《元嘉历》测冬至斗
分日月所在，觉差三度而二至晷影，差几一日，诸五
星伏见尤舛。”诏太史以暅所上历与旧历对课疏密，
冲之历皆密，由是施行。大同十年，又诏太史虞氏造
《大同新历》，未及用而遭侯景之乱。陈氏亦用祖冲之
历。盖南朝之历，曰《永初》，曰《元嘉》，曰《甲寅元》，曰《甲子元》，
曰《大同新历》。然《甲寅元》与《大同》不用，《永初》又复因晋
四朝所用，惟《元嘉》《甲子元》二历而已。北魏入中原，但
得《景初历》。世祖克沮渠氏，得赵𢾺《元始历》，时人以为
密行之。太武时，崔浩为《五寅元历》，未及施行。久之，世
宗以元始浸疏，命更造新历。至肃宗正光中，崔光取
张龙翔等九家所上历，候验得失，合为一历，以甲子
为元，应魏之水德，命曰《正光历》。东魏兴和元年，以《正
光历》渐差，命李业兴更修，号《兴光历》。齐文宣受禅，宋
景业援图谶作《天保历》，逆以为文宣受命之符，文宣
悦而施行。后董峻、郑元伟立议非之，上《甲寅元历》。时
广平人刘孝孙、张孟宾同知历，并更创新法。其年诸
历家豫刻日食疏密。六月戊申朔，太阳亏。刘孝孙言
食于卯，张孟宾言食于申，郑元伟、董峻言食于辰，宋
景业言食于巳，至日食乃于卯、“辰之间”，其言皆不能
中。西魏入关，尚行《正光历》。周明帝武定元年，始造周
历。于是诸日者采祖暅旧识，通简南北之术。然周齐
并时，而历差一日，颇睹其谬，故《正光》废而《天和》作矣。
《天和历》上于甄鸾大象年间，太史马显等上《丙寅元
历》，施行之。隋高祖辅周，欲以符命耀天下，道士张宾
知其意，自言历星有代谢之证，乃更造新历，名《己巳
元历》。其法依何承天法，微加增损，行于开皇之四年，
而刘孝孙、刘焯、张胄元并称其失。议论蜂起，久之不
定。至十四年，令参问日食事，胄元所克，前后妙衷，时
起分数合。于是令参定新术。而刘焯闻胄元进用，又
增损孝孙历法，名《七曜新术》奏之，与胄元之法颇乖
爽。开皇二十年，帝命皇太子召集历算之士，焯复增
修其书，名《皇极历》。太子嘉之，未获考验，以官不称意，
称疾归。盖北朝之历，曰五寅元，曰元始，曰正光，曰灵
宪，此元魏之历也；曰兴光，曰太保，曰甲寅元，此东魏、
高齐之历也；曰天和，曰景寅元，曰己巳元，曰《皇极》，此
后周、隋氏之历也。言历者不一，行之数十年辄复差，
故《南历》则以何承天为宗，而《北历》则依赵𢾺、祖冲之
为据，要皆沿习旧法而增损焉耳。